
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Παρασκευή, 13 Νοεμβρίου 2026

ΔΕΛΤΙΟ ΤΥΠΟΥ
Απαγόρευση απόπλου Ε/Γ-Τ/Χ στον Πειραιά - Σύλληψη αλλοδαπού στη Χίο - Παρέκκλιση δρομολογίου Ε/Γ-Ο/Γ πλοίου προς αποβίβαση ασθενούς επιβάτη στις Σπέτσες - Σύλληψη αλλοδαπού στην Πάτρα - Συνέχεια ενημέρωσης αναφορικά με τον εντοπισμό και στη διάσωση 46 αλλοδαπών στους Καλούς Λιμένες - Διακομιδές ασθενών 

 	Τις απογευματινές ώρες χθες, ενημερώθηκε η Λιμενική Αρχή του Τζελέπη ότι μετά την πρόσδεση του (Ε/Γ- Τ/Χ) «ΣΠΙΝΤΚΑΤ 1» Ν.Π. 12705 στο λιμάνι του Πειραιά, προερχόμενο από Ύδρα και Σπέτσες με 117 επιβάτες, κατά την αποβίβαση των επιβατών από την αριστερή κλίμακα του πλοίου, ο μηχανισμός της μεσαίας κλίμακας παρουσίασε βλάβη. Από το Α' Λιμενικό Τμήμα Τζελέπη του Κεντρικού Λιμεναρχείου Πειραιά, απαγορεύτηκε ο απόπλους του Ε/Γ- Ο/Γ, μέχρι την αποκατάσταση της βλάβης και την προσκόμιση βεβαιωτικού διατήρησης κλάσης από τον αρμόδιο νηογνώμονα.

*****
Τις βραδινές ώρες χθες, στελέχη του Γραφείου Ασφαλείας και της Περιφερειακής Ομάδας Δίωξης Ναρκωτικών (ΠΟΔΙΝ) του Κεντρικού Λιμεναρχείου Χίου, προέβησαν στη σύλληψη ενός 31χρονου αλλοδαπού (υπηκόου Υεμένης). Ειδικότερα, σε έλεγχο που διενεργήθηκε από τα ανωτέρω στελέχη πριν την επιβίβαση σε ένα επιβατηγό – οχηματαγωγό (Ε/Γ-Ο/Γ) πλοίο προερχόμενο από Μυτιλήνη με προορισμό τον Πειραιά, εντοπίστηκε ο 31χρονος, να κατέχει και να επιδεικνύει ταξιδιωτικό έγγραφο άλλου προσώπου και συνελήφθη για παράβαση του άρθρου 216 του Π.Κ. (Πλαστογραφία), του άρθρου 217 του Π.Κ. (Πλαστογραφία πιστοποιητικών) και του άρθρου 394 του Π.Κ. (Αποδοχή και διάθεση προϊόντων εγκλήματος). Προανάκριση διενεργείται από το Κεντρικό Λιμεναρχείο Χίου.

*****
Τις μεσημβρινές ώρες χθες, ενημερώθηκαν οι Λιμενικές Αρχές των Σπετσών και του Πορτοχελίου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. ότι ένας 59χρονος ημεδαπός επιβάτης του επιβατηγού – οχηματαγωγού (Ε/Γ-Ο/Γ) «AQUA JEWEL» Ν.Π. 11045 έχρηζε άμεσης νοσοκομειακής περίθαλψης. Το πλοίο, το οποίο εκτελούσε προγραμματισμένο δρομολόγιο από το λιμάνι των Κυθήρων προς το λιμάνι του Πειραιά, παρέκκλινε της πορείας του και κατέπλευσε στη θαλάσσια περιοχή του διαύλου Σπετσών, όπου ο ασθενής παρελήφθη από Περιπολικό σκάφος Λ.Σ.-ΕΛ.ΑΚΤ. και μεταφέρθηκε σε λιμενική εγκατάσταση της περιοχής Κόστα Αργολίδας. Στη συνέχεια, ο 59χρονος παρελήφθη από ασθενοφόρο όχημα του Κέντρου Υγείας Κρανιδίου και διακομίστηκε στο Γενικό Νοσοκομείο Αργολίδας, για παροχή ιατρικής περίθαλψης. Το Ε/Γ-Ο/Γ πλοίο απέπλευσε για συνέχιση του προγραμματισμένου δρομολογίου του.

*****
Τις απογευματινές ώρες χθες, συνελήφθη από στελέχη του Γραφείου Ασφάλειας της Λιμενικής Αρχής της Πάτρας ένας 49χρονος αλλοδαπός (υπήκοος Αλβανίας), για παράβαση των άρθρων 82 παρ. 4 του Ν.3386/05 και 24 παρ. 6 του Ν.5038/2023 («Κώδικας Μετανάστευσης»), όπως τροποποιήθηκαν και ισχύουν και του άρθρου 83 παρ. 1 του Ν.3386/05 («Παράνομη είσοδος-έξοδος από τη χώρα»), όπως αντικαταστάθηκε και ισχύει. Ειδικότερα, σε έλεγχο που διενεργήθηκε στον επιβατικό σταθμό του νότιου λιμένα Πατρών, ο 49χρονος κατείχε και επέδειξε πλαστό ταξιδιωτικό έγγραφο, με σκοπό την παράνομη έξοδό του από τη χώρα. Επίσης, μετά από έλεγχο των στοιχείων του στη βάση δεδομένων «SCHENGEN» προέκυψε καταχώριση με το μέτρο «Άρνηση εισόδου και διαμονής υπηκόου τρίτης χώρας». Από το Κεντρικό Λιμεναρχείο Πάτρας που διενεργεί την προανάκριση, κατασχέθηκε το πλαστό ταξιδιωτικό έγγραφο.

*****
Συνέχεια ενημέρωσης:
Αναφορικά με τον εντοπισμό και διάσωση 46 αλλοδαπών στη θαλάσσια περιοχή 38 ν.μ. νότια-νοτιοανατολικά των Καλών Λιμένων, τις πρωινές ώρες χθες, συνελήφθη ένας 16χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 («Παράνομη είσοδος στη χώρα»), του Ν. 5038/2023 («Διευκόλυνση»( και του άρθρου 306 του Π.Κ. («Έκθεση»), καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα, καταβάλλοντας χρηματικά ποσά από 14.000 έως 15.000 δηνάρια Λιβύης, έκαστος, για τη μεταφορά τους στην Ελλάδα. 

*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-61χρονου, από το λιμάνι του Όρμου Πεύκου της Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν.Ρ. 73,
-70χρονης, από το λιμάνι της Ίου στο λιμάνι της Θήρας, με το Ε/Γ-Τ/Ρ «ΣΤΕΛΙΟΣ ΙΙ» Ν.Π/Χ 166,
-84χρονου, από το λιμάνι Λιναριάς της Σκύρου στο λιμάνι της Κύμης, με το Ε/Γ-Ο/Γ «ΑΧΙΛΛΕΑΣ» Ν.Π. 11282 και
-54χρονης, από το λιμάνι της Μυκόνου στο λιμάνι της Σύρου, με το Ε/Γ-Τ/Ρ «ΔΗΛΟΣ ΕΞΠΡΕΣ» Ν.Π 10032.

